Diari Oficial de la Generalitat Valenciana


Sumari del DOGV 2853, del 22-10-1996 (1996/839618)

RESOLUCIÓ de 2 de novembre de 1995, de la directora general de Qualitat Ambiental, per la qual s'efectua una declaració d'impacte ambiental.
--------------------------------------------------------------------------------------------------------------------------------------------

### Dades del document

Número de DOGV
:   2853

Data del DOGV
:   22-10-1996

Secció del DOGV
:   ALTRES DISPOSICIONS

Número del document
:   1996/839618


Data del document
:   02-11-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 2 de novembre de 1995, de la directora general de Qualitat Ambiental, per la qual s'efectua una declaració d'impacte ambiental.   
Vist l'expedient 224/94-AIA, referent al projecte «Xarxa de captació per a reg: conducció impulsada, embassament regulador, caseta de vàlvules i conduccions d'enllaç als termes municipals de Cheste i Chiva (València)», promogut per la Comunitat de Regants El Barranco.  
Vist que, el 29 de juliol de 1994, el promotor va remetre el projecte i el corresponent estudi d'impacte ambiental.   
Vist que l'exposició pública es va realitzar mitjançant un anunci en el Diari Oficial de la Generalitat Valenciana núm. 2.344, de 13 de setembre de 1994, i que va estar exposat a la Conselleria de Medi Ambient i als ajuntaments de Cheste i Chiva durant 30 dies hàbils.  
Vist que el 3 de novembre de 1994 es va sol·licitar una ampliació de la documentació, la qual es va acomplir el 22 de novembre de 1994.  
Vist que el 23 de novembre de 1994 es va efectuar consulta als següents organismes:   
- Confederació Hidrogràfica del Xúquer,  
- Direcció General de Patrimoni de la Conselleria de Cultura,  
- Direcció Territorial de Medi Ambient de València,  
- Servei de Planificació de Recursos Hidrològics de la Conselleria de Medi Ambient.  
Vist que les respostes a les consultes es resumeixen tot seguit:  
1. El Servei de Planificació de Recursos Hidrològics, el 21 de desembre de 1994, informa favorablement per considerar una millora en la gestió i control de l'aigua la incorporació d'elements de regulació i aforament dels cabals derivats.  
2. La Direcció General de Patrimoni Artístic, el 6 de febrer de 1995, envia informes de la Unitat d'Etnologia de la Unitat d'Arqueologia, en els quals se subratlla l'obligació del promotor de realitzar un estudi d'incidències sobre el patrimoni; i el 24 de febrer de 1994 remet un informe de la Unitat d'Inspecció del Patrimoni Històric i Artístic de la Direcció Territorial de Cultura de València, en el qual s'indica que no existeix cap bé immoble afectat per declaració de bé d'interès cultural, tot i que les obres hauran de realitzar-se amb les precaucions pertinents pel fet de tractar-se d'una zona rica en jaciments.  
3. La Confederació Hidrogràfica del Xúquer informa que:  
- Per Resolució de 2 de novembre de 1993 es va concedir l'aprofitament d'aigües subterrànies renovables i, actualment, la Comunitat de Regants El Barranco ha sol·licitat el canvi de característiques de la concessió d'aigües subterrànies, per mitjà d'una nova xarxa de captació que és l'afectada pel projecte;  
- Es garantirà la no afecció de les aigües subterrànies o superficials per abocaments contaminants tant en la fase de construcció com en la fase de funcionament;  
- En els encreuaments amb llits naturals es mantindrà la seua capacitat de desguàs sense modificar les servituds naturals existents;  
- Indiquen les autoritzacions que caldrà obtenir en els corresponents encreuaments de llits, sobre les quals serà d'aplicació la llei i el Reglament del Domini Públic Hidràulic.  
Vist que en la visita de camp efectuada es va comprovar que les obres es trobaven pràcticament acabades, per la qual cosa es va informar dels fets al Servei d'Inspecció de la Conselleria de Medi Ambient.   
Vist que, d'acord amb els certificats emesos pel cap del Servei de Gestió Administrativa de la Conselleria de Medi Ambient i pels secretaris dels ajuntaments de Cheste i Chiva, amb data de 7 de novembre de 1994, 6 de juny i 25 de juliol de 1995 respectivament, es va produir una al·legació per part de l'Ajuntament de Chiva consistent en el dictamen de la Comissió Informativa d'Urbanisme de 10 d'octubre de 1994, el contingut del qual s'exposa tot seguit:  
S'informa desfavorablement l'estudi d'impacte ambiental presentat per la Comunitat de Regants El Barranco, vist l'informe emès per l'arquitecte municipal i que exposa els punts següents:  
1. L'estudi no conté mesures correctores sobre l'afecció a l'entorn físic.   
2. L'avaluació de la afecció cultural i paisatgística planteja coeficients que no es consideren correctes.  
3. No s'ha avaluat l'impacte visual derivat de la construcció de l'embassament.  
Atès que les obres es troben executades i que sobre el terreny es poden observar els següents impactes residuals (per als quals no s'han previst en l'estudi d'impacte ambiental cap tipus de mesura correctora):  
1. Tant la construcció de l'embassament regulador com de la conducció impulsada presenten un notable impacte visual.  
2. La superfície dels terraplens de l'embassament presenta morfologia erosiva en forma de solcs i esvorancs, cosa que és un signe evident de pèrdua de sòl per l'acció de la pluja. Les canonades han estat desproveïdes en algun punt del recobriment de terra.  
3. A la zona natural travessada per la conducció impulsada s'han abandonat restes de materials utilitzats en la construcció (trossos de canonada, precintes de ferro de subjecció de les canonades, bidons de combustible i/o lubricants) i els materials excedents de l'excavació, de manera que la franja afectada ofereix un aspecte d'abocador lineal.   
Atès que, sobre la base del que s'ha exposat més amunt, i sense detriment de les responsabilitats que puguen derivar-se de l'execució il·legal de les obres, es plantegen dues solucions possibles:  
a) Establir mesures correctores estrictes que reduïsquen fins nivells admissibles els impactes produïts per l'execució de les obres;  
b) Plantejar noves alternatives de menor impacte ambiental, cosa que implica el desmantellament de les obres executades i la restauració de la zona afectada.  
Atès que de l'adopció de la solució B (més adequada com a resposta a les pràctiques de «fet consumat») resultaria un cost ambiental major que el benefici obtingut, i tenint en compte que, a conseqüència de les característiques de l'àrea, l'aplicació de mesures correctores estrictes pot reduir significativament els impactes residuals actuals.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5è de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atès que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atès que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental.  
Primer  
Estimar acceptable, sense perjudici de les autoritzacions que hi siguen d'aplicació, el projecte «Xarxa de captació per a reg: conducció impulsada, embassament regulador, caseta de vàlvules i conduccions d'enllaç als termes de Cheste i Chiva», promogut per la Comunitat de Regants El Barranco, sempre que s'apliquen en un termini màxim de dos mesos, comptadors des de la recepció de la notificació d'aquesta declaració d'impacte ambiental, les següents mesures per a pal·liar l'impacte produït en l'entorn afectat:  
1. Es retiraran tots els materials excedents (restes de canonades, precintes de ferro, bidons d'olis i/o lubricants etc.), abandonats al llarg de la zona afectada per la instal·lació de la conducció impulsada i en especial en la zona natural de la lloma. El destí de les restes s'adequarà en cada cas a la naturalesa d'aquestes.  
2. Amb l'objectiu d'evitar la pèrdua de sòl per erosió laminar i disminuir l'impacte visual derivat de la construcció de l'embassament es procedirà a:  
2.1 La construcció d'un drenatge perimetral a l'embassament en la part superior dels terraplens i en la part inferior dels desmunts.  
2.2 La construcció d'un mur d'escullera, com a mínim d'1,5 m d'alçària, en la base del terraplè que recau sobre el camí d'accés a la coronació de l'embassament i rebliment amb terra vegetal de l'espai creat entre el mur d'escullera i l'actual terraplè.  
Els materials necessaris per a la construcció de l'escullera s'obtindran dels excedents d'excavació abandonats al llarg del traçat de la conducció d'impulsió.  
3. Es restituirà la morfologia original del terreny en l'àrea de vegetació natural afectada directament per l'enterrament de la conducció impulsada i en la pista de treball contigua. En les tasques de restitució es tindran en compte els següents aspectes:  
3.1 Els materials excedents més bastos s'utilitzaran en la construcció del mur escullera en la base del terraplè de l'embassament regulador. La resta de materials excedents es redistribuiran en la superfície alterada per l'execució de l'obra.  
3.2 Es respectaran els peus d'espècies arbustives que de forma natural han colonitzat la superfície afectada per les obres de construcció.  
4. Es procedirà finalment a la revegetació dels talussos i terraplens de l'embassament regulador i de l'àrea natural afectada per la conducció impulsada amb espècies arbustives i arbòries com ara: Pinus halepensis, Pistacia lentiscus, Chamaerops humilis, Rhamnus alaternus, Quercus coccifera, etc., amb una densitat i distribució semblant a l'existent, en cada cas, en les proximitats de l'obra.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es pot interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 2 de novembre de 1995.- La directora general de Qualitat Ambiental: Gloria Arnandis Boix.